送真藏主赴泐潭乾老會中
作者：劉弇
朝代：宋

paragraphs: 昔別大仰巔，今逢章江濱。
浮雲限南北，歲月一欠伸。
上人邦閭秀，落髮早辭親。
滄浪浴日月，初不點垢氛。
問師頃何事，學佛苦賓賓。
納踵不輟屨，無乃大勞神。
自云吾西兒，腹寶殊不貧。
是身難再得，所惜劇飈輪。
十年躋楚嶠，六見匡山春。
總祐遷秀晉，誰疏復誰親。
束身從之遊，驪頷一一捫。
如疲得熟歇，似笑回孤嗔。
近聞邑別境，寶峰插高旻。
中有拔俗老，疑馬駒後身。
餐風了不制，癢興如爬皴。
鬧綠稍暗地，梅雨吹南雲。
輕於凉風翮，笠首携筇孫。
男兒貴决裂，勉哉行問津。